A̱sꞌa̱i bꞌa̱ kitsú kꞌu̱a̱ xu̱ta̱ nanki Jerusalen:
—¿A najmi kuihí nda̱i̱ xi mjehe̱ tsꞌi̱ínkꞌiehe̱n jóo̱?
Tu̱nga,
á tínchja̱ chji chjihi ko̱ najmi chꞌa nkú títsuhu̱ ra̱.
¿A kju̱axi̱hí nga ja kamankjihi̱n já tjíxóo̱ nga kui nda̱i̱ xi kitsú Nti̱a̱ná nga tsꞌi̱ín nibá?
Tu̱nga yanáá má nibáha nda̱i̱.
Nkꞌie nga kjꞌu̱a̱í xi Cristo̱,
najmi chꞌa sku̱e̱ má ni̱baha.
A̱sꞌa̱i ꞌyún kinchja̱ Jesu nga bꞌi̱ tsꞌín tsakúya má ma na̱tsihi̱n ni̱nku̱:
—Bꞌa̱ tíbixíún nga yanú ko̱ yo má nibáhana.
Tu̱nga najmi kuenta̱na̱há jái̱hina.
Tjín xi kitsꞌín nibána.
Ko̱ xi kitsꞌín nibána ma nꞌe sꞌejián ni xi tsu.
Kui xi najmi yo.
Tu̱nga an be yáha,
a̱tꞌaha̱ má tíjña nibahana ko̱ kui xi kitsꞌín nibána.
A̱sꞌa̱i kama mjehe̱ jóo̱ nga ku̱a̱kjꞌánijéhe̱.
Tu̱nga ndahá nku najmi kitsꞌínko̱ho̱,
a̱tꞌaha̱ najmi kje̱e bichú chu̱ba̱ha̱.
Tu̱nga nkjin xu̱ta̱ xi tíi̱nchajihi̱n xu̱ta̱ nkjiu̱n kisꞌejihi̱n Jesu.
Bꞌa̱ kitsúhu̱ xinkjín:
—Nkꞌie nga kjꞌu̱a̱í xi Cristo̱,
¿a ꞌyún tsꞌi̱ín sa kju̱a̱nkjún nga nda̱ xuꞌbi̱?
Kintꞌé já fariseo̱ ni xi kitsú xu̱to̱ nga kinchja̱ni̱jmíyaha Jesu.
A̱sꞌa̱i já na̱ꞌmi kꞌaku̱ ko̱ já fariseo̱ kitsꞌínkji já xi kunntá ni̱nku̱ tu̱ xi ku̱a̱kjꞌánijéhe Jesu.
A̱sꞌa̱i bꞌi̱ kitsú Jesu:
—Tu̱ chuba ni̱stjihín kúáte̱jñajin sanu̱u ko̱ kfín ngáhana má tíjña xi kitsꞌín nibána.
Ku̱i̱nchísjainú tu̱nga najmi ta̱ sa̱kúhu̱nu̱u an.
Má nga kfínte̱jña najmi ka̱ma kuankíún.
Bꞌa̱ kitsúhu̱ xinkjín já judio̱ kꞌaku̱:
—¿Má ngju̱a̱i̱hi̱ nda̱i̱ nga najmi ta̱ sa̱kúhuná?
¿A xu̱ta̱ judio̱ xinki̱á xi tjíntujíhi̱n xu̱ta̱ xi nchja̱ griego̱ ngju̱a̱i̱sehe̱?
¿A ta̱ ku̱a̱kúyaha̱ xi nchja̱ én griego̱?
Ni xi kuanchja̱:
“Ku̱i̱nchísjainú tu̱nga najmi ta̱ sa̱kúhu̱nu̱u an”,
ko̱:
“Má nga kfínte̱jña najmi ka̱ma kuankíún”,
¿nkú tsuhu̱ ra̱ ni xi kuatsú?
Ni̱stjin xi fekuhu̱ sꞌíu̱,
kui xi ꞌyún bꞌasje xu̱ta̱,
a̱sꞌa̱i tsasinjña ndju Jesu ko̱ ꞌyún kinchja̱:
—Tsa tjín xi tíma xintáha̱,
kanibásena ko̱ katꞌi.
Bꞌa̱ ka̱maha̱ xi nkú tsꞌín tjítꞌa éhe̱n Nti̱a̱ná.
Xi sꞌe̱jihi̱n an ani̱ma̱ha̱ stjújin ntáje̱,
ntá xi tsꞌínkꞌíéntu tíkꞌuhu̱n xu̱ta̱.
Bꞌa̱ kitsú Jesu nga kinchja̱ni̱jmíyaha Espiri̱tu̱ xi a̱skahan tsꞌi̱ínkjáíhi̱n xu̱ta̱ xi sꞌe̱jihi̱n Jesu.
Najmi kje̱e fꞌai Espiri̱tu̱ Santo̱ kui ni̱stjiu̱n,
a̱tꞌaha̱ najmi kje̱e sꞌe̱jña chji kju̱a̱chánkaha̱ Jesu.
Nkꞌie nga kintꞌé xu̱to̱ éi̱n,
kꞌu̱a̱ xi bꞌa̱ kitsú:
—Kju̱axi̱ kjáíhin nga kui nda̱i̱ nda̱ profeta̱ xi tjíhin nga kjꞌu̱a̱í.
Bꞌa̱ kitsú ngá kꞌu̱a̱:
—Kui nda̱i̱ xi kitsú Nti̱a̱ná nga tsꞌi̱ín nibá.
Tu̱nga tjín ngá xi bꞌa̱ kitsú:
—¿Nkú tsꞌín Galilea̱ ni̱baha xi Cristo̱?
¿A najmi bꞌa̱há tsꞌín tjítꞌa éhe̱n Nti̱a̱ná,
nga ntje̱he̱ David ni̱baha̱ ra̱ xi Cristo̱,
ko̱ nga Belen ni̱baha,
má nga nankihi̱ David?
Bꞌa̱ tsꞌín tsakjányaha yjoho̱ xu̱ta̱ na̱nti̱o̱ nga i̱ncha kinchja̱ni̱jmíyaha Jesu.
Tjín xi kama mjehe̱ nga ku̱a̱kjꞌánijéhe̱ tu̱nga ndahá nku najmi kitsꞌínko̱ho̱.
A̱sꞌa̱i já xi kunntá ni̱nku̱ jꞌai ngáha má tjíntu já na̱ꞌmi kꞌaku̱ ko̱ já fariseo̱ ko̱ bꞌi̱ kikꞌihi̱n:
—¿Á najmi kjúái̱ko̱honu ndo̱?
Bꞌa̱ kitsú jóo̱:
—Ndaha nku najmi kje̱e bꞌa̱ tsꞌín nchja̱ xi nkú tsꞌín nchja̱ ndo̱.
Bꞌa̱ kitsú já fariseo̱:
—¿A ko̱hó jun ta̱ kuakꞌana̱cha̱nu̱u ndo̱?
¿A tjíhín a̱jihi̱n já tjíxóo̱ ko̱ a ra̱ a̱jihi̱n já fariseo̱ xi sꞌejihi̱n Jesu?
Tu̱nga xu̱ta̱ xuꞌbi̱ bi,
najmi mankjihi̱n kju̱a̱téxumoo̱.
Kui xi najmi nda nginku̱n Nti̱a̱ná.
A̱sꞌa̱i kinchja̱ Nicodemo̱,
nda̱ fariseo̱ xi jꞌaisehe̱ Jesu nga jyuu̱n:
—Xi nkú tsꞌín tíjña kju̱a̱téxumaná,
títjun tjíhin nga ku̱a̱sinñjuhu̱ú xu̱ta̱ tu̱ xi cha̱haná ni xi kitsꞌín ko̱ a̱skahan nꞌe̱ ra̱á kju̱a̱.
Bꞌa̱ kitsú jóo̱:
—¿A ta̱ ko̱hó ji xi nibáhani Galilea̱?
Nꞌe̱ya nda ndai xu̱ju̱n éhe̱n Nti̱a̱ná ko̱ cha̱i̱ nga ndaha nku nda̱ profeta̱ najmi kje̱e tjujín Galilea̱.
A̱sꞌa̱i bꞌi̱ ngján i̱ncha ngji ngáha niꞌyaha̱.